
הכנסת העשרים
מושב שלישי
<פרוטוקול מס' 243>
מישיבת הוועדה לענייני ביקורת המדינה
יום שלישי, י"ט בסיון התשע"ז (13 ביוני 2017), שעה 10:30
<סדר היום:>
<1. היבטים במערך השירותים לאנשים עיוורים – דוח מבקר המדינה 66א – ישיבת מעקב  
 2. מיצוי הטבות המס והשירות לנישום – דוח מבקר המדינה 66א – ישיבת מעקב>
נכחו:

<חברי הוועדה:> 
קארין אלהרר – היו"ר
חברי הכנסת:
דב חנין
<מוזמנים:> 
	צחי סעד
	–
	סמנכ"ל ומנהל החטיבה הכלכלית, משרד מבקר המדינה

	בנימין גולדמן
	–
	מנהל אגף, משרד מבקר המדינה

	חנן פוגל
	–
	רו"ח, מנהל אגף, משרד מבקר המדינה

	יונתן מרקוביץ
	–
	עו"ד, מנהל אגף בכיר, נציבות תלונות הציבור, משרד מבקר המדינה

	שירה לומר
	–
	רו"ח, מנהלת ביקורת אגף ט', משרד מבקר המדינה

	אריק קלינר
	–
	ממונה שוויון זכויות לאנשים עם מוגבלות, משרד ראש הממשלה

	עופר עמשלום
	–
	רכז נגישות, שוויון זכויות לאנשים עם מוגבלות, משרד ראש הממשלה

	רחל סילביה מרדכי
	–
	מנהלת תחום ביקורת ומעקב, אגף הפיקוח הכללי, משרד ראש הממשלה

	שושי להט קרטר
	–
	מפקחת ארצית, משרד הרווחה והשירותים החברתיים

	אורנה יוגב
	–
	מנהלת אגף השיקום, משרד הרווחה והשירותים החברתיים

	ד"ר אילנה גלייטמן
	–
	מנהלת השירות לעיוור, משרד הרווחה והשירותים החברתיים

	גילה רייכמן
	–
	מרכזת תעודות עיוור, משרד הרווחה והשירותים החברתיים

	מהוט בגשאו
	–
	יועצת המנכ"ל, משרד הרווחה והשירותים החברתיים

	שרית פרסי
	–
	מנהלת תחום בכירה שירות סניפי, רשות המסים, משרד האוצר

	עדן אברהם
	–
	עו"ד, מחלקת ייעוץ וחקיקה, משרד המשפטים

	לימור לוריא
	–
	מנהלת אגף גמלאות נכות, המוסד לביטוח לאומי

	אילת כהן קלוזנר
	–
	מנהלת תחום נכויות מיוחדות, המוסד לביטוח לאומי

	קרן יפה
	–
	מנהלת מחלקת לב העיר למשפחה,  מנהל השירותים החברתיים, עיריית תל-אביב-יפו, מרכז השלטון המקומי

	פיני קבלו
	–
	סמנכ"ל כנסת ורווחה, מרכז השלטון המקומי

	עודד בשן
	–
	סמנכ"ל, מגדל אור

	מתן בר-נוי
	–
	מנהל פעילות אורקם בישראל

	נתי ביאליסטוק כהן
	–
	מנכ"ל, המרכז לעיוור

	מירב הירש
	–
	סמנכ"ל, המרכז לעיוור

	שרה נחום
	–
	יו"ר, המרכז לעיוור

	יעל וייס ריינד
	–
	מנכ"ל אופק לילדינו, המרכז לעיוור

	גילה זיידל
	–
	יו"ר אופק לילדינו, המרכז לעיוור

	דלית סו-משה
	–
	אופק לילדינו, המרכז לעיוור

	איציק הרטמן
	–
	אופק לילדינו, המרכז לעיוור

	אלעד לוי
	–
	יועץ, המרכז לעיוור

	עמליה גבאי
	–
	רואת חשבון, המרכז לעיוור

	נורית חי-יהודה
	–
	עובדת סוציאלית, המרכז לעיוור

	אבי כהן
	–
	שומרי הסף לעיוור, המרכז לעיוור

	רותי מכלוף
	–
	שומרי הסף לעיוור, המרכז לעיוור

	אריה ברנדר
	–
	שומרי הסף לעיוור, המרכז לעיוור

	דנה גנות
	–
	המרכז לעיוור

	ילון גינת
	–
	המרכז לעיוור

	דוד כהן
	–
	המרכז לעיוור

	שושי לוי
	–
	המרכז לעיוור

	חנה פאר
	–
	המרכז לעיוור

	יצחק (איציק) ברנדויין
	–
	המרכז לעיוור

	עליזה זכות
	–
	המרכז לעיוור

	משה ברדוגו
	–
	המרכז לעיוור

	מיכאל זגורי
	–
	המרכז לעיוור

	בני לב
	–
	המרכז לעיוור

	יוסי לוי
	–
	המרכז לעיוור

	ניצה חצרוני
	–
	המרכז לעיוור

	רותי פריד
	–
	המרכז לעיוור

	חנה יעקב
	–
	המרכז לעיוור

	בשאר סבאג
	–
	המרכז לעיוור

	אסתר נוי
	–
	המרכז לעיוור

	יעקב ורון
	–
	המרכז לעיוור

	דריה בן אבא
	–
	המרכז לעיוור

	מאיה מאיר
	–
	המרכז לעיוור

	שייחה נעמנה
	–
	המרכז לעיוור

	הילה לב
	–
	המרכז לעיוור

	אפרים הורניק
	–
	המרכז לעיוור

	אלי עמיר
	–
	המרכז לעיוור

	רמי בינו
	–
	המרכז לעיוור

	דינה אילן
	–
	המרכז לעיוור

	מבשרת נבו
	–
	שדלן/ית (ריפבליק יועצים בע"מ) מייצג/ת את אורקם


<מנהלת הוועדה:>
חנה פריידין
<רישום פרלמנטרי:>
אירית שלהבת
<1. היבטים במערך השירותים לאנשים עיוורים – דוח מבקר המדינה 66א – ישיבת מעקב>  
  2. מיצוי הטבות המס והשירות לנישום – דוח מבקר המדינה 66א – ישיבת מעקב

<היו"ר קארין אלהרר:>
בוקר טוב לכולם. אני מתכבדת לפתוח את ישיבת הוועדה לענייני ביקורת המדינה. היום 13 ביוני 2017, י"ט בסיוון התשע"ז, השעה 10:32. אנחנו דנים היום בהיבטים במערך השירותים לאנשים עיוורים – דוח מבקר המדינה 66א – ישיבת מעקב חמישית; ובמיצוי הטבות המס והשירותים לנישום – דוח מבקר המדינה 66א – גם זו ישיבת מעקב חמישית. בוקר טוב לצוות מבקר המדינה, לנציגי הגופים, אורחים נכבדים. פתחתי ואמרתי, זו ישיבת מעקב חמישית. 
אנחנו מציינים היום בכנסת את ה-Blind day. בשנתיים האחרונות הובלתי אותו, והיום מובילה אותו חברת הכנסת אורלי לוי אבקסיס. אני מודה לה על כך. 
חשוב מאוד שכל אחד מאתנו יתרום להגברת המודעות לנושא. גם במקום הזה שבו מתקבלות ההחלטות בנוגע לסדר עדיפויות, למשאבים, ליכולות לקדם את הנושא, חשוב שגם כאן יהיו מודעים לקשיים שמלווים אנשים עם עיוורון ומוגבלות בראייה וחשוב שנבין את האחריות שלנו כנבחרי ציבור לסייע בתחום, לסייע להשתלב בחברה כמו כולם. 

אני מוצאת את עצמי חוזרת מדי דיון על הנתונים: יש 24,000 אנשים עם עיוורון, 60% מהם בערך הם מעל גיל 66. ואז אנחנו מגיעים לעניין השירותים שהם מקבלים מן המדינה, איך מתייחסים לאדם בקצה, זו השאלה הרלוונטית תמיד. היו דברים שכן הצלחנו לגעת בהם וחשבנו שגם לשפר אותם בדיונים בוועדה אבל אני מרגישה כאילו אנחנו הולכים ברוורס. לא רק שלא התקדמנו קדימה, גם אפילו צעדנו כמה צעדים אחורה. 

עלו כמה דברים. 
סקר הצרכים שלא נערך למעלה מ-20 שנים – אני מבינה, ויתקנו אותי אנשי משרד הרווחה והביטוח הלאומי, שאחרי דיונים כאן בוועדה יוצאים לדרך עם משהו, אז זה דבר שנרצה לקבל עליו תשובות. היה אמור להתחיל "פרה-טסט" ביוני, ביולי כבר לעבוד ולקבל תוצאות בספטמבר. אשמח לדעת אם עומדים בלוח הזמנים. היינו צריכים להתאמץ מאוד כדי לקבל את לוח הזמנים הזה. אני מקווה שיעמדו בו. 

נדבר על הוראות התע"ס (תקנון עבודה סוציאלית) לגבי סגירת תיקים ברשויות המקומיות. בדיון הקודם שמענו כאן סוג של ויכוח או חוסר הסכמה בין השלטון המקומי לבין משרד הרווחה. אני רוצה לקוות שהיום יש הסכמה. 

<אילנה גלייטמן:>
לא. 

<היו"ר קארין אלהרר:>
אילנה גלייטמן, למה את אומרת לי לא? אין הסכמה. בסדר. 

לגבי אמצעים טכנולוגיים – בישיבה הקודמת אמרו שזה או-טו-טו מאושר. נשמח לשמוע. 

תעודות עיוור – אני מקווה שבהקדם נראה שלכולם יש תעודות עם תאריך נכון, תאריך הזכאות. ביקשנו גם שיוציאו מכתבים כדי שהעיוורים שהוכרו ב-7 השנים האחרונות יוכלו להזדכות. 

<אילנה גלייטמן:>
הם יצאו. גם תעודות חדשות שהוכרו מ-2016.

<היו"ר קארין אלהרר:>
מצוין. תיכף אתן לך לפרט. 

לגבי הכרה הדדית – היה כאן משהו חמקמק. משרד הרווחה העביר ואז ביטוח לאומי לא העביר ואיכשהו כולם נסוגו לאחור. אני מתארת את זה נכון? נרצה להבין מה קרה עם עניין ההכרה ההדדית.

המפעלים המוגנים שדיברנו עליהם – יש לי מספר שאלות. 

יש הרבה מאוד נושאים ואני רוצה, אם אפשר, שנצא בסוף הדיון עם כמה נקודות אור בסיפור הזה. נתחיל עם אילנה גלייטמן לגבי תעודות עיוור עם תאריך הזכאות הנכון.
<אילנה גלייטמן:>
כל התעודות החדשות שהונפקו החל משנת 2016, כולל אנשים שהחליפו תעודה כי היא אבדה להם או בלתה להם, החל מ-2016 הכול יוצא עם תאריך תחילת זכאות. המכתבים יצאו לכל האנשים. 
<היו"ר קארין אלהרר:>
דרך אגב, איך יצאו מכתבים? באופן נגיש?
<אילנה גלייטמן:>
לא.
<היו"ר קארין אלהרר:>
זה לא רלוונטי?

<אילנה גלייטמן:>
לא. 

<היו"ר קארין אלהרר:>
למה?

<אילנה גלייטמן:>
לאנשים יש אמצעים לקרוא. 

<קריאות:>
- - -

<היו"ר קארין אלהרר:>
זה לא עובד כך. תסבירי לי איך אדם עם עיוורון אמור לדעת מה כתוב. 

<אילנה גלייטמן:>
יש כמה דרכים. אני חושבת שאנשים פה יכולים לספר לך, או שיש להם- - - או שיש להם סורק מקריא, או שיש להם שכן או בני משפחה שיכולים לסייע. יש גבולות סבירים. להוציא 7,000 מכתבים בשמע – יש לנו תקווה שיהיה לנו בעזרת השם מסד של כתובות האימייל ויהיה לנו באמת הרבה יותר פשוט ונגיע למאה העשרים-ואחת. אני רוצה לספר לך שהיום במאה העשרים-ואחת אין לנו אפילו כתובות מעודכנות של העיוורים משום שאנשים עוברים דירה ולא מעדכנים את הכתובת במשרד הפנים ואנחנו לא מאתרים אנשים. כל האנשים שגרים בכפרים, ואפילו לא בכפרים, גם במזרח ירושלים בשכונת בית צפאפה, אין לנו כתובת מדויקת שלהם. כך מתנהלים הרבה מאוד דברים, כאשר אנחנו רוצים ליידע אותם, כאשר אנחנו רוצים לשלוח חומר עדכני כדי לתת זכויות. 

<היו"ר קארין אלהרר:>
אבל איך עברנו ממצב שבו אני שואלת לגבי האחריות שלכם- - -

<אילנה גלייטמן:>
אני מספרת על הבעיות שבהן אנחנו נתקלים. 

<היו"ר קארין אלהרר:>
נכון שכאשר מספרים על בעיות של מישהו הצד השני מייד מספר על שלו.

<אילנה גלייטמן:>
ברור שזה לא מכובד. שיעדכנו אותי לפחות בכתובות. 

<היו"ר קארין אלהרר:>
אני מניחה שיש לפחות 2-3 אנשים שעדכנו את כתובתם הנכונה והיו ממש בסדר. הם רוצים לקבל חומר בצורה שנגישה להם. מה עושים?

<אילנה גלייטמן:>
גם החוק וגם תקנות ההתאמות קובעות "בגבולות הסביר". יש באמת את גבולות הסביר. להוציא מכתבי שמע של שתי שורות: "זכאותך מתחילה בחודש זה וזה" – זה גם לא יעזור לו אחר-כך כשהוא ילך להשיג ארנונה. מה הוא יעשה עם קובץ השמע הזה?
<היו"ר קארין אלהרר:>
זה נשלח רק לחדשים או גם לישנים?

<אילנה גלייטמן:>
דיברנו על 7 שנים. 

<היו"ר קארין אלהרר:>
בסדר גמור. ומה עם התעודות?

<אילנה גלייטמן:>
המכרז עומד לצאת בספטמבר. 

<היו"ר קארין אלהרר:>
בישיבה הקודמת אמרו לנו שהוא עומד לצאת. מה קרה?

חברים יקרים, אני מבינה שזה מסעיר אבל אני מבקשת מאוד, אני רוצה לקבל תשובות. 

<קריאה:>
זה מצחיק. זה לא מסעיר. 
<היו"ר קארין אלהרר:>
זה לא מצחיק, זה עצוב לי מאוד. אני מבקשת לא להתפרץ. אילנה גלייטמן, למה זה לא מתקדם? מה קרה?
<אילנה גלייטמן:>
מסתבר שהמכרז הזה יש בו הרבה מאוד קשיים והוא עבר הרבה מאוד גלגולים. בשלב הקודם הגענו למסקנה שהעלויות יהיו מאוד לא סבירות ואז התחברנו עם משרד התחבורה, ואז התברר שגם הם לא כל-כך רוצים לצרף אותנו למכרז שלהם, גם להם היו קשיים במכרז שלהם. בסופו של דבר הגענו לאיזו תבנית יפה מאוד, מרשימה מאוד, שבה מערכת המחשוב של המשרד מוציאה לנו החוצה ומנגישה, עם כל האבטחות שצריך לעשות פה, והן לא פשוטות, את האפשרות שהחומרים יוזנו על-ידי האזרח או על-ידי מי שיעזור לו, ישירות למערכת המחשוב של המשרד. 
<קריאה:>
כרגיל, מגלגלים אלינו. 

<אילנה גלייטמן:>
זה גם יוזיל עלויות בצורה בלתי רגילה, אבל הפיתוח של החלק הזה אורך זמן. 

<היו"ר קארין אלהרר:>
כמה זמן?

<אילנה גלייטמן:>
עד ספטמבר. 

<עמליה גבאי:>
אותו אדם מבית צפאפה, את מאמינה שיכתוב לך את הכתובת שלו? 

<בני לב:>
למה אתם לא מתחברים למשרד הפנים?
<היו"ר קארין אלהרר:>
אדוני, סליחה. אילנה גלייטמן, בדיון הקודם גם אמרתם שזה יהיה תוך חודש-חודשיים. עברו מאז 7 חודשים. עכשיו אנחנו מדברים על ספטמבר. זה "סגור"?
<אילנה גלייטמן:>
כנראה זה "סגור". 
<משה ברדוגו:>
צריך ללמוד מעמותת "צמד". אני לא בא להלל אותם. אני בעל כלב נחייה. את כל המכתבים אני מקבל גם על דיסק וגם כמכתב רשום.
<אילנה גלייטמן:>
כמה אנשים אתם בעמותה? 225? 

<משה ברדוגו:>
לא משנה, דין פרוטה כדין מאה. 

<היו"ר קארין אלהרר:>
אילנה גלייטמן, אגיד לך עם מה לא נוח לי. לא נוח לי עם זה שביקשנו עדכון ולא רק שהמכרז לא עובד אלא גם הוועדה לא עודכנה וזה לא נעים לנו.

<אילנה גלייטמן:>
לוועדה הזאת קיבלתם.

<היו"ר קארין אלהרר:>
לא, לא קיבלנו. 

<קריאה:>
עדיף שיסגרו את השירות למען העיוור. 

<אילנה גלייטמן:>
יש דפוס שחוזר על עצמו, שאת אומרת שהעברת אך הוועדה לא קיבלה. את מציעה שנעשה עוד פעם דיון על הדואר שלא עובד?

<אילנה גלייטמן:>
אנחנו העברנו ואין לי מושג מדוע זה לא עבר. 

<היו"ר קארין אלהרר:>
כל פעם אין לנו מושג. זה דפוס שחוזר על עצמו. זה מתחיל להדאיג אותי. לשלוח שליח לקחת את הדברים? מה קורה?

<אילנה גלייטמן:>
למשרד הרווחה יש נשות קשר עם הכנסת: לי קטקוב וענת צצה. 

<היו"ר קארין אלהרר:>
הן בקשר עם הוועדה?

<עוזרת של קארין אלהרר:>
מכתב כזה לא עבר.
<אילנה גלייטמן:>
אתם תוקפים אותי על משהו שאין לי שליטה עליו. אני הוצאתי את המכתב והעברתי אותו בנהלים המקובלים. המכתב לא הגיע אליך ואני מתפלאת על כך משום שהמכתב אמור היה להיות אצלך לפני שבועיים. יש גבולות למה שאני יכולה להיות אחראית עליו. אשמח שהוועדה תעיר את ההערה שלה ומישהו יגיש את זה. 

<היו"ר קארין אלהרר:>
תגידי לי למי להעיר את ההערה כי אני רוצה להעיר. 

<אילנה גלייטמן:>
צריך לפנות לאשת הקשר של משרד הרווחה עם הכנסת.
<היו"ר קארין אלהרר:>
יש לך את המכתב פה? אני יכולה לראות אותו? 

<אילנה גלייטמן:>
אני לא חושבת שזה יצא בצורה כזאת אבל נוכל לתת לך את זה. 

<היו"ר קארין אלהרר:>
סקר צרכים.
<לימור לוריא:>
אם הבנתי נכון ממינהל המחקר אצלנו, אנחנו משתדלים שסקר צרכים יתחיל בשבוע הבא. זה בעקבות ועדת שמחון. היה להם שם עיכוב והם מתחילים את הפרה-טסט.
<היו"ר קארין אלהרר:>
אף אחד לא רצה את ועדת שמחון הזאת. אז זה פוגע גם בדברים אחרים?
<לימור לוריא:>
בשבוע הבא הם יפעילו את הפרה-טסט. זה העדכון שקיבלתי ממינהל המחקר אצלנו. 

<היו"ר קארין אלהרר:>
אתם מתואמים?

<אילנה גלייטמן:>
מתואמים לגמרי. העברנו את כל  החומר, את כל הקבצים, בנינו ביחד את השאלון, הכול "סגור". עכשיו זה העיבודים שלהם והשאלות. 

<קריאה:>
במה זה קשור?
<היו"ר קארין אלהרר:>
הכרה הדדית – מי יודע לענות תשובה?
<לימור לוריא:>
אני רוצה לעדכן ולעשות סדר. אם אתם זוכרים, באחד הדיונים הקודמים זה עלה. הייתה הסכמה מסביב לשולחן, שברגע שאדם עם עיוורון הגיע, בין למשרד הרווחה ובין לביטוח הלאומי, הוא לא צריך לעמוד בפני ועדות נוספות. בעניין הזה אנחנו מסכימים וזה עובד. אבל הייתה בעיה של העברת נתונים אוטומטית, כי בשלב הראשון זה היה ידני ולא עבד כפי שצריך מבחינתנו. עברנו הרבה גלגולים של ועדות למסירת מידע.
<היו"ר קארין אלהרר:>
רק כדי לסבר את האוזן, היום כאשר בא מישהו נבדק בשירות לעיוור או אצלכם – זה מספיק? 

<לימור לוריא:>
בגדול, כן. הבעיה במידע האוטומטי הייתה שאני צריכה את טופס הבדיקה, שיש גם אצלו. ברגע שיש לו את טופס הבדיקה אנחנו מבחינתנו לא צריכים יותר. אני מזכירה לכולם, מאוקטובר 2015 רופאי משרד הרווחה הוסמכו כרופאי הביטוח הלאומי ובכך פתרנו את הבעיה. ועדיין לא הרגשנו בנוח משום שזה לא עובד היטב, כי עדיין האדם צריך להגיש. הרעיון היה שנחסוך גם את זה. דרך אחת הייתה להחתים אותו ואז להעביר אחד-אחד, ודרך שנייה הייתה לפעול דרך הוועדה למסירת מידע כדי שהמידע בינינו יעבור אוטומטית. אם אדם בא אלינו קודם – המידע יעבור לשם, ואם בא אליהם קודם – המידע יעבור אלינו. ב-1 ביוני הביטוח הלאומי העביר את המלאי ואני מקווה שמ-1 ביולי נעביר באופן שוטף למשרד הרווחה. משרד הרווחה בימים אלה גם כן מעביר ונערך כדי שעד 1 ביולי אנחנו נקבל גם מלאי וגם שוטף.
<אילנה גלייטמן:>
ב"מלאי" הכוונה להיסטוריה.
<לימור לוריא:>
נכון, זו מילה לא מוצלחת. הכוונה היא לכל האנשים שפעם היו אצלנו ועוד לא הגיעו לרווחה, ולהיפך. 

<מירב הירש:>
לכמה זמן?
<לימור לוריא:>
זה לגבי ההכרה ההדדית. אנחנו מקווים שמ-1 ביולי נהיה בדרך ונגמור את כל הסאגות של העברות מידע. אנחנו לא חוזרים בנו בעניין הזה. אנחנו חושבים שלא צריכה להיות בדיקה נוספת. 
לעניין תשלומים רטרואקטיביים – חשבתי שזה הנושא הבא.  
<מירב הירש:>
עוד לפני כן אני מבקשת להעיר. הנוהל המשותף נוצר כבר בפברואר 2015. למעשה כאשר היינו פה ראינו שהנוהל לא עובד ואז יש לנו פספוס של 8 חודשים שבתוכם נכנסו עוד קרוב ל-1,000 תעודות עיוור שיש איתן בעיה. הדיון פה נערך באוקטובר 2016 ואז פרופסור מור יוסף אמר שיחיל את זה רטרואקטיבית, כלומר לאוקטובר 2015. כביכול הייתה פרוצדורה, שגם דיווחו עליה למבקר המדינה, שהייתה אמורה להתחיל מפברואר 2015. 1,000 בעלי תעודות העיוור האלה – יש אנשים שיש איתם חסרים, הם לא מקבלים את אחוזי הנכות שלהם כפי שצריך, הם לא מקבלים שר"מ כפי שצריך. יש לי מקרים גם מ-2016. 

<היו"ר קארין אלהרר:>
מה קורה עם ה-1,000 האלה?

<לימור לוריא:>
אסביר לעניין התשלומים הרטרואקטיביים. יש לנו בעיה שאני מקווה שיעזרו לנו לפתור אותה. בחוק הביטוח הלאומי, סעיף 208 קובע: "רופא מוסמך". הבעיה שלנו היא שהרופאים הוסמכו רק באוקטובר 2015 וזה המועד הראשון שאליו הלכנו. אומרת מירב הירש נכון, הייתה נכונות גם לפני כן, אבל מבחינה חוקית הרופא שקבע שם הוא רופא אמון של משרד הרווחה ולא רופא מוסמך של הביטוח הלאומי. זו הייתה הלוגיקה מדוע קבעו אוקטובר 2015. 
<היו"ר קארין אלהרר:>
אין אפשרות לעשות הסמכה רטרואקטיבית? הבירוקרטיה תהרוג אותנו. 

<לימור לוריא:>
אם עושים רטרואקטיבית אז לכאורה למה ללכת רק מפברואר? כל אדם שהוכר במדינת ישראל באיזה משרד- - -
<היו"ר קארין אלהרר:>
לא, זה קצת שונה כי היה פה מהלך שכבר הייתה איזו הבנה. 
<לימור לוריא:>
הרעיון היה שאדם עם 90% ליקוי ראייה – זה עבד גם במשרד הרווחה וגם אצלנו שנים רבות. בהתחלה הייתה דרישה שברגע שהוכרת במשרד אחד – בואו ניתן את הזכויות. יש לזה משמעויות. יש לנו בעיה חוקית עם הצורך ברופא מוסמך. אני מוכנה לבדוק את זה משפטית פעם נוספת.
<היו"ר קארין אלהרר:>
הייעוץ המשפטי שלכם עבר על הדברים ולא נמצא פתרון יצירתי?
<לימור לוריא:>
לאחרונה רועי קרת חזר לשורותינו. נבדוק שוב עם רועי קרת אם יש איזה רעיון יצירתי. 
<היו"ר קארין אלהרר:>
חבל, מדובר בקבוצה מצומצמת יחסית. זה המון אנשים אבל ביחס לאוכלוסייה מספרם קטן.

<מירב הירש:>
עדיין יש לנו מקרים, אנחנו מציגים היום בוועדה לפניות הציבור מקרים פרטניים שנמצאים כבר במהלך התקופה, שכבר יש נכונות וכבר יש הסמכה, ועדיין הם לא מצליחים לקבל את הזכויות שלהם כפי שצריך. לדוגמה יש אישה שמקבלת דמי ליווי ותאריך ההנפקה של התעודה שלה – היא קיבלה תעודת עיוור בפברואר 2016, כלומר כבר במהלך התקופה הזאת. דמי ליווי אומר שהיא מקבילה ל-100% אחוזי נכות רפואית ולמעשה היא אמורה לקבל אוטומטית גם את הנכות הרפואית שלה, גם את קצבת הנכות, בהתחשב בזה שיש אובדן כושר עבודה, וגם שר"מ אוטומטית. למרות שהיא הגישה בקשה ולמרות שהיו נתונים לקח יותר משנה עד שפתרנו את המקרה הזה, ואז היא גם לא יכלה לקבל תשלומים רטרואקטיבית אלא רק לתקופה קצרה יותר. נגרמים לאוכלוסייה שלנו הפסדים כלכליים וגם בירוקרטיה. 

<היו"ר קארין אלהרר:>
לא הבנתי למה לקח שנה.
<מירב הירש:>
את זה כבר נציגי הביטוח הלאומי יצטרכו להסביר.
<לימור לוריא:>
אני לא מכירה את המקרה הספציפי הזה. 
<מירב הירש:>
זה מקרה שנפתר אחרי ששלחנו מכתב לפרופסור שלמה מור יוסף והשתמשנו בהנחיה שלכם, שאומרת שהולכים לטובת המבוטח. אבל יש לנו עוד המון מקרים כאלה.
<לימור לוריא:>
נסביר על מה מדובר. בעצם יש בעיה. אני מצטערת, אין כאן רופא שאוכל להיעזר בו. אין אחידות בהחלטות בין הרופאים ככל שמדובר בשדה ראייה ואנחנו בבעיה. 

<אילנה גלייטמן:>
זו לא בעיה. הקמנו לאחרונה ועדה של רופאים שתקבע קריטריונים לשדה ראייה. אסביר בקצרה. רופאים לימדו אותנו ששדה הראייה יכול להיקבע מהרדיוס של אמצע העין או מהרדיוס של מיקום הליקוי כי יכול להיות שהאדם באמצע העין בכלל לא רואה אבל למטה הוא כן רואה אז אפשר למדוד את זה גם שם. יש כל מיני מדידות. אם בשתי העיניים יש לו עיוורון בחצי של כל עין, האם זה משלים או לא משלים?
<היו"ר קארין אלהרר:>
נשמע למישהו הגיוני שרופא אחד יחליט כך ורופא שני יחליט אחרת?
<אילנה גלייטמן:>
כן, זה קורה בכל העולם. בדקנו מה קורה בעולם. בכל העולם נערכים דיונים מאיפה מודדים שדה ראייה. 
<היו"ר קארין אלהרר:>
אז הולכים לטובת המבוטח. 

<אילנה גלייטמן:>
יושבים הרופאים – יש לנו ועדת רופאים מתנדבים – בימי שישי הם יושבים מרצונם החופשי, צריך לראות את זה, צריך להוריד את הכובע בפני הוועדה, באמת פרופסורים בכירים ביותר, שכל אחד אחראי על תחומי מחלות אחרות, כי כל מחלה שייכת לעולם אחר ולכל מחלה יש השלכות אחרות, והם מוציאים את המסקנות שלהם. זה בדיוק הדיון שמתנהל. 
<מירב הירש:>
אבל בינתיים נגרם נזק.

<היו"ר קארין אלהרר:>
מתי הוועדה אמורה לסיים את עבודתה הברוכה?
<אילנה גלייטמן:>
אחר-כך היא תהיה ועדה שוטפת מייעצת. 

<לימור לוריא:>
יש לנו מכתב מן המנכ"ל פרופסור שלמה מור יוסף. ממש לפני היציאה, בפברואר, אמרנו: מה שטוב לאזרח. בגדול, אם אדם הגיע קודם אלינו או קודם אל משרד הרווחה – זה לא משנה. ברגע שניתנה החלטה לגביו – זהו. הבעיה היא שיש אי הסכמות ויש פערים בהחלטות בין הרופאים. 

<היו"ר קארין אלהרר:>
אז מה נעשה?

<לימור לוריא:>
אני מציעה שנכתוב ונעביר את זה ללשכה הרפואית שלנו והם יגיבו. 
<היו"ר קארין אלהרר:>
אני רוצה להבין, מראש אמרנו שלא רוצים את כל הבירוקרטיה הזאת. הרי זו הייתה הכוונה. לא שתהיה חוות דעת כזו וחוות דעת אחרת. מראש אמרנו שזה מה שאנחנו רוצים. 
<קריאה:>
נראה אותך חותכת בירוקרטיה. 

<היו"ר קארין אלהרר:>
זה מה שאני מנסה. לא אמרתי שאצליח אבל כן התחייבתי לנסות. אם זו מראש הייתה הכוונה אז אנחנו הולכים לרופא שנתן החלטה ומיישמים את ההחלטה הזאת, ולא אכפת לי מה אמר הרופא השני. למה זה לא קורה?

<נורית חי יהודה:>
האם רופא אמון של שירות הוא רופא מוכר?

<לימור לוריא:>
כן, מאוקטובר 2015. יכול להגיע אותו אדם לשני רופאים שונים, אחד יקבע שדה ראייה כזה והשני יקבע שדה ראייה אחר. צריך למצוא פתרון ולהגיע לקריטריונים אחידים שיהיו ברורים גם לאנשים עם ליקויי ראייה וגם לרופאים. 
<נורית חי יהודה:>
הפתרון הוא לבדוק איזו בדיקה לשדה ראייה נעשתה, שאותו רופא ישאל את הרופא השני האם זה נעשה באותו מכשיר. 

<היו"ר קארין אלהרר:>
אני לא רוצה שהוא ישאל. מירב הירש, יש לך פתרון יצירתי?
<מירב הירש:>
כן, יש לי פתרון יצירתי. הרי מתי אדם מגיע לבדיקה אצל רופא נוסף? אם יש לו נכויות נוספות, כי הוא לא אמור להגיע. ברגע שהוא מגיע עם תעודת עיוור, כי הוא כבר קיבל אותה, אז הרופא שלכם לא צריך לבדוק אותו לעניין ראייה. הוא צריך לבדוק אותו רק לעניין הנכויות הנוספות. 
<לימור לוריא:>
ראשית, יש עניין של תחולות, פעמים רבות הוא יכול לקבל גם אחורה. אנחנו נותנים קצבאות שנה אחורה אז פעמים רבות הוא יכול לבדוק אם זה מחלת ראייה מתקדמת, יכול להיות שמגיע לו גם על קודם ולכן לפעמים נערכות בדיקות עיניים. 
אני רואה פתרון, שאם נקבל את המידע באופן שוטף אז לכאורה לא צריך בדיקה נוספת כי הם מעבירים את זה בקובץ. נראה לי שאולי משם תבוא הישועה כי אז אוטומטית נותר לנו רק להשלים תנאים מינהליים. אפשר לפתור את זה כך. 
<היו"ר קארין אלהרר:>
מירב הירש, זה פתרון ראוי, נכון?

<מירב הירש:>
נראה שכן, אבל השאלה מה אנחנו עושים. נדבר על זה היום גם בוועדה לפניות הציבור. אותנו מעניין שהאנשים האלה יקבלו הכרה, שנגמור את הטיפול במקרים האלה. 

<היו"ר קארין אלהרר:>
גם אנשי המוסד לביטוח לאומי רוצים את זה. 

<מירב הירש:>
אני מקווה שהמנהל הרפואי יהיה נוכח בוועדה לפניות הציבור ויתייחס לפניות ששלחתם. 

<קריאה:>
אפשר לשאול משהו את הנציגים הנכבדים שלנו?

<אבי כהן:>
אני מ"שומרי הסף" וכן מן "המרכז לעיוור". יש פה נציגים של משרד הרווחה, למשל אילנה גלייטמן, ויש פה נציגים  מן הביטוח הלאומי. אני שומע מהמון חברים שלי שהם לקויי ראייה ועיוורים, שהרופאים שלכם נוקשים וממש לא מדייקים בדברים שלהם. אני שומע אנשים שאני מתהלך איתם ומבין כמה הם רואים, שממש מגיע להם תעודות עיוור ואתם ממש נוקשים. אפילו מגיע להם יותר ואתם פוסלים משום מה אנשים כאלה ואחרים. 

בקשר למה שדיברו לפני כן עם אילנה גלייטמן, הרי אנחנו מקבלים דמי ליווי, אז איך זה שאין להם את הכתובות?

<מירב הירש:>
דמי הליווי עוברים לבנק. 

<אבי כהן:>
דבר שני, אני רוצה להבהיר שאנחנו מקבלים דמי ליווי בסכומים הרבה יותר קטנים מהנכים, שמקבלים סכומים של פי שלוש מאתנו. אני רוצה להבין למה. האדם העיוור צריך יותר סיוע בניידות וצריך אדם מלווה יותר מאשר נכה על כיסא גלגלים. מישהו יכול להסביר לי?
<מירב הירש:>
אני רוצה להתייחס לזה. לנושא דמי הליווי – אני מזכירה שגם זה היה על הפרק. 
<היו"ר קארין אלהרר:>
זה נמצא על הפרק. 
<מירב הירש:>
נדבר על זה. הייתה הבטחה של משרד הרווחה, שהם יבדקו את עדכון תעריף דמי הליווי, אך עדיין לא קיבלנו לזה התייחסות. 

<היו"ר קארין אלהרר:>
גם אנחנו לא. את בחברה טובה...

<מירב הירש:>
אשמח שנדון על זה. 

באשר למכתבים ולכתובות – אני רוצה להזכיר שאמרנו כאן כמה פעמים בישיבות קודמות, אילו היה יוצא מכתב בצורה מסודרת מ"השירות לעיוור" לכל בעלי תעודות העיוור באשר הם עם בקשה לקבל בחוזר את הכתובות הנכונות שלהם למשלוח מכתבים- - - 

<היו"ר קארין אלהרר:>
אבל איך הם ישלחו את המכתב? אין להם כתובות. 

<מירב הירש:>
לצורך העניין, אפשר להוציא גם הודעה בתקשורת ואפשר להיעזר בנו ולבצע את הדבר הזה, או באמצעות המרש"לים (מרכזי שירותים לעיוור), או באמצעות העיריות. 

<אילנה גלייטמן:>
את לא יודעת אילו בעיות יש לנו. 
<היו"ר קארין אלהרר:>
אם אתם יודעים שיש בכוחכם לפעול על מנת שאנשים יעדכנו את הכתובות שלהם – תעשו את זה. 
<מירב הירש:>
אני לא יכולה, לי אין את הנתונים על כל 24,000 בעלי תעודות העיוור. 
<היו"ר קארין אלהרר:>
תפרסמי אצלך. 

<מירב הירש:>
אין לי בעיה לפרסם. לנו יש רשימות תפוצה שלנו. הן לא מלאות, מן הסיבה הפשוטה שלא כולם משתמשים במיילים. לנו יש רשימה של מי שיוצר קשר אתנו. אין לנו בעיה לשלוח פנייה שמבקשת: תשלחו בבקשה את הכתובות המעודכנות שלכם למשרד הרווחה. צריך לדעת למי לשלוח במשרד הרווחה, מי יוכל להזין את זה.  

<אילנה גלייטמן:>
תשלחי לכולם משום שאנחנו לא יכולים להעביר לעמותה שמות של אנשים שיש להם בעיה. 

<מירב הירש:>
מי אצלכם יקלוט את הנתונים?
<אילנה גלייטמן:>
גילה רייכמן. 
<מירב הירש:>
תודיעו לנו למי אתם רוצים שהכתובות יישלחו ואנחנו נפרסם לאנשים שרשומים אצלנו. 

<היו"ר קארין אלהרר:>
יפה, רעיון מצוין. אילנה גלייטמן, לאן לשלוח את הכתובות?

<אילנה גלייטמן:>
לגילה רייכמן. 

<היו"ר קארין אלהרר:>
מירב הירש, את מכירה את פרטי הקשר?

<קריאה:>
אני לא מאמינה, אנחנו ב-2017 ונשמע כאילו אנחנו ב-1900. 

<מירב הירש:>
דבר נוסף שצריך לדעת וראוי לציין וגם להגיד תודה, גם בעקבות הדיון פה, איך אנשים יכולים לקרוא את המכתבים שנשלחים אליהם? צריך להגיד תודה רבה על כך שבתע"ס האחרון שאושר נכנסה גם טכנולוגיה, דרך אגב ישראלית, של משקפיים מיוחדים שיודעים להקריא בדיוק את הדברים האלה, שיודעים להקריא מכתבים.

<יצחק (איציק) ברנדויין:>
קודם כול שיהיה כסף לקנות אותן, הן עולות 15,000 שקל. 

<היו"ר קארין אלהרר:>
חברים, אני מבקשת, יש לי רשימת דוברים, אתן לכולם לדבר, אבל תנו למירב הירש להשלים.

<מירב הירש:>
זה נכנס בסבסוד של 50%. נכון, הטכנולוגיה יקרה מאוד, הטכנולוגיה עולה כ-15,000 שקל. 
<עמליה גבאי:>
הסיוע הוא של 5,500 שקל. חשבון אני יודעת. 
<יצחק (איציק) ברנדויין:>
היא מטעה. 

<מירב הירש:>
אני לא מטעה. הטכנולוגיה הזאת נכנסה בסבסוד של 50%. זה עדיין סכום גבוה מאוד לעומת מה שאנשים יכולים להרשות לעצמם, בוודאי בהתחשב בגובה הקצבאות שהם מקבלים. לזה עדיין אין לנו פתרון.
<אבי כהן:>
אבל איך את אומרת שניתן 50% אם זה עולה 15,000 שקל ואתם מסבסדים רק 5,000 שקל? 
<מיכאל זגורי:>
זה לא נכון. 

<קריאה:>
מקבלים 5,000 במקום 15,000 שקל. למה?

<היו"ר קארין אלהרר:>
אני לא רוצה להוציא אנשים מהדיון, זה לא מכובד. 

<מירב הירש:>
זה 50% עד מגבלת סכום מסוים כי יש תקרה בהוראות התע"ס. על זה אילנה גלייטמן יכולה לדבר. 
<דב חנין (הרשימה המשותפת):>
תודה לך, גברתי יושבת-הראש, תודה על קיום הדיון החשוב הזה. גברתי, אני רוצה לשאול אותך. אנחנו נמצאים בפער גדול מאוד בין המימון שאתם נותנים – ולא משנה כרגע אם זה חצי או פחות- - - 

<אילנה גלייטמן:>
אנחנו נותנים, לא הם. 

<דב חנין (הרשימה המשותפת):>
בין המימון שאתם נותנים לבין היכולת של אדם עם עיוורון לקבל את השירות הזה, שמקל במידה מסוימת על הקשיים בחיים שלו. השאלה שלי היא, אם אנחנו בכנסת – ואני מניח שכולנו בכנסת מסכימים על זה – חושבים שאמצעי כזה, שהוא היום אמצעי בסיסי, זה טכנולוגיה שקיימת, צריך להינתן לאדם עם עיוורון בחינם, מה היא המשמעות הכספית של הדבר הזה? בכמה כסף מדובר ומה ההמלצה המקצועית שלכם? אני מבין שאתם פועלים בעולם תקציבי נתון אבל אני רוצה לשמוע את ההמלצה המקצועית שלכם ועם זה נצטרך להתמודד מול גורמים שיגידו לנו: מאין לוקחים כסף? איזה כסף? וכדומה. 
<אילנה גלייטמן:>
לפני הכסף נתחיל בשאלה המקצועית. אנחנו עדיין בוחנים את המכשיר. אם היינו יודעים שזה כמו מקל נחייה שנותן מענה בסיסי שאין להתגבר עליו – האדם היה מקבל אותו. הרי את מקל הנחייה אנחנו מממנים ב-90% כי ברור לנו שאין מה לדבר, אדם לקוי ראייה או עיוור חייב את המקל. כאן זה עוד לא ברור לנו. המצאת ה"אורקם" היא בשורה אבל היא עדיין לא מספיק מפותחת לגבי כלל המוגבלויות. יש אנשים שנהנים מאוד מן המכשיר ומשתמשים בו הרבה, אבל אנחנו מכירים גם מי שהוציאו עליו 15,000 שקל עוד לפני שסבסדנו והמכשיר שוכב במגרה ולא עונה להם על הצורך.
<רותי מכלוף:>
אז תסבסדו למי שזה מתאים לו. 

<אילנה גלייטמן:>
ניתן לו את הזמן, ניתן את הכבוד לצרכים של האנשים כי אנחנו לא רוצים שזה יהפוך למכשיר ששוכב במגרה. 

<קריאה:>
מי בודק את זה?
<רותי מכלוף:>
אוי, הציניות פה... זה בלתי נסבל. 
<אריה ברנדר:>
אני רוצה להתייחס לכמה דברים שעלו פה. אני מ"שומרי הסף לעיוור" מטעם "המרכז לעיוור". אני רוצה להתייחס כאן למה שנאמר בתחילת הפגישה כאשר נכנסנו עם גברת אילנה גלייטמן. היא דיברה פה על נושא הנגישות. אם "השירות לעיוור" מדבר על כך שהוא היה רוצה להנגיש, או מדבר אתנו על תקנות הנגישות, ולא  נותן דוגמה למשרדים האחרים אז מה אנחנו יכולים עוד להגיד? הוא הראשון שהיה צריך להוביל בתחום הזה. 

(נשמעות מחיאות כפיים.)

דבר נוסף שרציתי להגיד, אילנה גלייטמן אומרת שאנשים לא פונים אליהם לעדכן כתובות. תנסו אתם, חברי הכנסת והאנשים המכובדים שיושבים פה, להתקשר לשירות לעיוור, אני רוצה לראות מי עונה לכם שם. פשוט אין למי לפנות שם, לא עונים. כבר כמה שנים לא עונים שם בטלפון. כדי להתקשר לשירות לעיוור אני צריך להתקשר ללשכת המנכ"ל ורק הם מצליחים להעביר אותי. פעם אחת העזתי להתקשר לגברת אילנה גלייטמן לטלפון הנייד שלה והיא סגרה לי את הטלפון בפרצוף.
<בני לב:>
ברור. 
<עמליה גבאי:>
איך העזת להטריד אותה?
<קריאות:>
אין מענה. 
<היו"ר קארין אלהרר:>
העלית סוגיה. אילנה גלייטמן, זה נכון? אין מענה?
<אילנה גלייטמן:>
יש בעיות עם המענה. 

<אריה ברנדר:>
אין לנו אינטרס לשקר. 

<היו"ר קארין אלהרר:>
כמה אנשים נותנים מענה טלפוני?

<יצחק (איציק) ברנדויין:>
כמה אנשים נותנים מענה?

<אילנה גלייטמן:>
היום יש בעיה במענה הטלפוני. 
<בני לב:>
במקרה הגרוע, אין אף אחד. 
<קריאה:>
אוי לעיניים שכך רואות.

<בני לב:>
אילנה גלייטמן כבר "כיכבה" לפני שבועיים בתוכנית בגלי צה"ל "יהיה בסדר". את "מככבת" על כך שאתם לא עונים, אתם לא נותנים שירות לעיוור, אתם לא עושים כלום. 

<עמליה גבאי:>
אנחנו רוצים שחברי הכנסת יקבלו החלטה לסגור את השירות למען העיוור. 
<היו"ר קארין אלהרר:>
אילנה גלייטמן, יש מענה טלפוני?

<אילנה גלייטמן:>
צדיקים מלאכתם נעשית. מינהל המוגבלויות סוגר את "השירות לעיוור". 
<מירב הירש:>
על זה נקיים דיון בשעה 13:30 בוועדת הרווחה. זאת לא עמדת "המרכז לעיוור", לצורך העניין. 
<היו"ר קארין אלהרר:>
סליחה, אף אחד עוד לא "סוגר" שום דבר. בסדר, החליט משרד הרווחה. עם כל הכבוד – יש פה כנסת. 

אני רוצה להבין, יש היום מענה טלפוני או אין? מי עובד שם, איזה צוות? באילו שעות יש מענה?
<אילנה גלייטמן:>
אנחנו בתקופה לא פשוטה. אנחנו נמצאים בקושי גדול בגלל מחלות קשות של חלק לא קטן מאנשי הצוות. 

<אבי כהן:>
זה בית-אבות? כולם חולים? 

<היו"ר קארין אלהרר:>
הבא שידבר ייצא להירגע.

<אילנה גלייטמן:>
לצחוק ממחלת סרטן שלוקים בה שני עובדים – באמת יש גבול. קצת כבוד לבני אדם. 

<קריאה:>
אז תיתני כבוד. 

<היו"ר קארין אלהרר:>
איפה הסדרנים? הבא שידבר ייצא לשתות ולהירגע.

<אילנה גלייטמן:>
הם צודקים. אנחנו משתדלים לתת את המענה המקסימלי שאנחנו יכולים לתת. הם צודקים, יש בעיה, אנחנו מודים בזה. 

<היו"ר קארין אלהרר:>
אני מבינה שיש בעיה. יש היערכות?
<אילנה גלייטמן:>
כן. 

<היו"ר קארין אלהרר:>
מה ההיערכות? אם היום אני מתקשרת, מה קורה?

<אילנה גלייטמן:>
היום לא תמצאי מענה. 
<היו"ר קארין אלהרר:>
ומחר? באילו שעות יש מענה?

<אילנה גלייטמן:>
בשעות הבוקר יש מענה בין 8:00-13:00.

<היו"ר קארין אלהרר:>
בין 8:00-13:00, בכל יום, 5 ימים בשבוע יש מענה. מה מספר הטלפון?
<אילנה גלייטמן:>
02-5085422. כדי לשנות כתובת לא צריך להתקשר בטלפון אלא הולכים למשרד הפנים ומשנים כתובת. כפי שאנחנו מסבירים לכם, אנחנו "יושבים" על מערכת משרד הפנים. אנשים לא מעדכנים את כתובתם במשרד הפנים.
<היו"ר קארין אלהרר:>
זה בנפרד. 

<אריה ברנדר:>
התייחסתי לכתובות, אבל באופן כללי אין לנו גישה אליך. 

<אילנה גלייטמן:>
כדאי מאוד שאנשים יבינו. אנחנו מטה של משרד. כפי שאתם יודעים, בדרך כלל מטה לא נותן מענה ישיר. מטה עסוק בעניינים אחרים לחלוטין מאשר מענה ישיר לאזרח. מענה ישיר לאזרח נותנים במחוזות. הגיע הזמן שאנשים יבינו את זה. 
<אריה ברנדר:>
ואם יש בעיה במחוזות וצריך להגיע לראש? 

<היו"ר קארין אלהרר:>
אדוני, אתה רוצה לצאת לשתות משהו ולחזור? די. אני מכבדת אתכם אבל תכבדו את הוועדה. 

<אריה ברנדר:>
גברתי היושבת-ראש, עליך להבין, אנחנו מלאים בכעס כי במשך שנים "עובדים" עלינו ו"עובדים" על המערכת. 

<היו"ר קארין אלהרר:>
אדוני, המטרה היא לפתור את הבעיות. 

<אילנה גלייטמן:>
אנחנו מוצפים בפניות ישירות של האזרחים.
<היו"ר קארין אלהרר:>
את מבינה למה? 
<אילנה גלייטמן:>
לא. 

<היו"ר קארין אלהרר:>
אסביר לך, כי שאלת. כי העובדים והעובדות הסוציאליים קורסים ברשויות המקומיות והם לא מצליחים לתת מענה, אז עושים עיקוף, שמגיע אליכם למטה. את צודקת, זה לא אמור לעבור דרכך ישירות.
<אילנה גלייטמן:>
וגם המטה אמור לעבוד. 

<היו"ר קארין אלהרר:>
המטה אמור לעבוד והכול בסדר גמור, אבל בינינו, גם המטה וגם הרשויות המקומיות אמורים לעבוד בשביל האזרח, ואם האזרח מרגיש שלא עובדים בשבילו אז הוא עושה הכול. גם אני הייתי עושה אותו דבר, הייתי מתקשרת לאדם שיכול לתת לי מענה. אי אפשר לבוא אליהם בטענות. 

<אילנה גלייטמן:>
אני לא באה בטענות. אני מסבירה את המצב. אני אומרת: יש מענה במחוזות. בבקשה, אתה גר בחיפה, תפנה למחוז חיפה ותנסה להשיג תשובה דרכם. הם יפנו אלינו בכל דרך אפשרית אחרת. 
<היו"ר קארין אלהרר:>
ואם הם לא קיבלו תשובה? כנראה כך קרה. 
<אילנה גלייטמן:>
אני לא בטוחה. הפניות בדרך כלל הן ישירות אלינו. 
<מירב הירש:>
אנחנו סבורים שהבעיה הזאת תלך ותחמיר כאשר יהיה מינהל.
<אילנה גלייטמן:>
המינהל יהיה בעוד שבוע. 
<אריה ברנדר:>
דיברת על נושא ההכרה ההדדית בין הביטוח הלאומי למשרד הרווחה. יש לי פתרון הרבה יותר יצירתי. העיוורים, בגלל טעות היסטורית, שויכו למשרד הרווחה. שאר הנכים, נכי הגפיים, משויכים ישירות לביטוח הלאומי. היום במינהלת ישויכו גם השאר. אבל אנחנו בעצם נשארנו בלי אבא ובלי אימא. שלחנו מכתבים להמון חברי כנסת בעניין הזה, שהעיוורים בעצם מקופחים. צריך לערוך דיון מרכזי בעניין הזה, למה העיוורים צריכים להיות משויכים למשרדים כאלה ולא תחת הביטוח הלאומי, שכבר קיים. 
<היו"ר קארין אלהרר:>
אנשי הביטוח הלאומי יענו. 
<אריה ברנדר:>
לימור לוריא יודעת, דיונים כאלה היו גם כשהיא הייתה נוכחת מול "המרכז לעיוור" והעלו את הנושא. אמרו שיבדקו את שיעור העיוורים גם בביטוח הלאומי, גם לגבי הסכם הניידות.
<מירב הירש:>
אבל זה לעניין ההכרה. 

<לימור לוריא:>
אני רוצה להסביר. אם הבנתי נכון את אדוני, נאמר פה שאנשים עם עיוורון מטופלים על-ידי שני משרדים. במשרד הרווחה הם צריכים לעבור את הבירוקרטיה כדי לקבל דמי ליווי ואת תעודת העיוור ואילו בביטוח הלאומי – בשביל לקבל את קצבת הנכות והשירותים המיוחדים, שלא נדבר על כך שהם לא מקבלים הטבות בניידות כי הטבות בניידות ניתנות רק למי שמוגבל בגפיים התחתונות. בזמנו פנו אלינו ממרכז המחקר והמידע של הכנסת ואמרו, במידה מסוימת של צדק, שהביטוח הלאומי מתמחה בתשלומים. לכאורה תשלומים כמו דמי ליווי לעיוור יכלו להיות בביטוח הלאומי ואז הם היו מטופלים במקום אחד. אנחנו אמרנו שאנחנו מבינים את המשמעות. נכון להיום זה עדיין לא קיים אבל זה לא מופרך. יש לזה כמובן משמעויות. 
<היו"ר קארין אלהרר:>
למה זה לא קורה?

<לימור לוריא:>
זה צריך לעלות להנהלות, לרמה גבוהה של מקבלי החלטות. 
<דב חנין (הרשימה המשותפת):>
זה מחייב שינוי בחקיקה?

<לימור לוריא:>
תלוי במה. הם אומרים לכאורה שהביטוח הלאומי מתמחה בתשלומים, אז דמי ליווי לעיוור יינתנו דרכו. 
<רותי מכלוף:>
לא דמי ליווי אלא קצבת ניידות. 

<לימור לוריא:>
זה דבר אחד. הדבר השני, אני רוצה להסביר לגבי הסכם הניידות. גם הביטוח הלאומי סבור שיש בעיה קשה מאוד בהסכם הניידות, שנותן היום מענה רק למי שמוגבל בגפיים התחתונות. יש אנשים עם לקויות קשות מאוד- - - 
<משה ברדוגו:>
אני נמצא פה תחת שני הכובעים האלה ואני לא מקבל שירותים מיוחדים בגלל שאני מקבל קצבת ניידות. אני נפגע פעמיים – גם לא דמי ליווי, גם לא שירותים מיוחדים. הכניסו לי את הניידות לדברים האלה. אני מחזיק אוטו שאני צריך לתחזק אותו ולא מקבל, לא את זה ולא את זה. מה עשיתם בזה?

<מירב הירש:>
לגבי מקרים פרטניים אני מבקשת שתפנו אלינו אחרי הישיבה וננסה לסייע. 

<לימור לוריא:>
המקרה הזה קצת אחר. תיכף אסביר. קודם כול נדבר על הסכם הניידות. הסכם הניידות היום לא נותן מענה, לא רק לאנשים עם עיוורון אלא לאנשים נוספים עם לקויות קשות, כמו אנשים קטועי שתי ידיים או אנשים עם בעיות קשות של חמצן שלא יכולים ללכת שני מטרים, ואנחנו לא נותנים להם מענה. הביטוח הלאומי קורא מזה זמן לפתוח את הסכם הניידות לליקויים נוספים. ברגע שזה ייכנס אני חושבת שגם אנשים עם עיוורון ייכללו בזה. 
<משה ברדוגו:>
אני נכה פוליו עוד לפני העיוורון. 
<לימור לוריא:>
זה לעניין של הסכם הניידות. נכון שהיום אנשים עם עיוורון מקבלים דמי ליווי דרך משרד הרווחה, אבל בסדר גודל של 900 או 1,000 שקלים.
<יצחק (איציק) ברנדויין:>
500 שקלים, 750 שקלים. 
<לימור לוריא:>
וקצבת חסר רכב בניידות עומדת על 2,344 שקלים. מדובר בפער. דמי ליווי מוסדרים בתע"ס.

<מירב הירש:>
יכול להיות שאם נעבור לביטוח הלאומי זה עדיף מבחינתנו אבל היינו רוצים, וזה עלה פה, שדמי הליווי יושוו לדמי הניידות. אין שום סיבה שאנשים עם תעודות עיוור יקבלו במקסימום, מי שמקבל את הקצבה המקסימלית של דמי הליווי, 1,000 שקל, ויש גם מי שמקבלים 500 שקל. 
<היו"ר קארין אלהרר:>
אני מנסה להבין, בהמשך לשאלתו של חבר הכנסת חנין, האם יש צורך בשינוי חקיקה? אם אני מבינה נכון, גם דמי הליווי מוסדרים בתע"ס, גם דמי הניידות מוסדרים בהסכם. אז בעצם אין צורך בשינוי חקיקה. 
<קריאה:>
יש צורך.

<קריאה:>
הסכם הניידות חייב לעבור ועדה.  

<דב חנין (הרשימה המשותפת):>
גברתי, אני רוצה להתייחס לנקודה הזאת, ברשותך. אני מכיר את נושא דמי הליווי מקרוב. בזמנו הייתה לי הזכות להעביר את החוק שהגן על דמי הליווי מפני עיקולים, אבל אין שום ספק שדמי הליווי היום – הביטוי המדויק, אבל הוא לא מתאים לסיטואציה הזאת, הוא לעג לרש.
<קריאה:>
דמי עליבוּת.

<דב חנין (הרשימה המשותפת):>
זה לא באמת נותן פתרון שמאפשר לאדם העיוור להתנייד בחברה באופן סביר. אגב, אני אומר רק למען הפרוטוקול: גם קצבת הניידות היום לא גבוהה מספיק.

<קריאה:>
"על הפנים". 

<קריאה:>
הלוואי ונקבל אותה. 

<דב חנין (הרשימה המשותפת):>
אבל הדבר הבסיסי שצריך לעשות הוא להשוות את גובה דמי הליווי לגובה של קצבת הניידות ולהגיע לסטנדרט אחיד, כלומר להשוות את כולם לסדר גודל של 2,300 שקל. 

גברתי יושבת-הראש, את צודקת שהדבר הזה ניתן לביצוע גם שלא באמצעות חקיקה. מתוך ההידברות הראשונית שהייתה לי אני מבין שאם הכנסת לא תתערב ולא תעביר הצעת חוק כזאת – זה לא יקרה. 

<היו"ר קארין אלהרר:>
חבר הכנסת חנין, אין שום בעיה. אנחנו נייצר את ההצעה. 

<דב חנין (הרשימה המשותפת):>
יפה. הצעת החוק הזו יוצרה, אני מניח אותה על שולחן הכנסת. הצטרפו אליי כמה חברות כנסת וחברי כנסת מן הקואליציה. אשמח מאוד, גברתי יושבת-הראש של הוועדה, שתהיי חלק מן המאמץ הזה. 

<היו"ר קארין אלהרר:>
בשמחה רבה. 

(נשמעות מחיאות כפיים.)

<מירב הירש:>
אני מתנצלת, אני חייבת לצאת לוועדה לצדק חלוקתי, לישיבה שכבר התחילה, אבל נתי ביאליסטוק כהן הגיע והוא ישמח לדבר. 

<היו"ר קארין אלהרר:>
תודה. משה ברדוגו, כבר דיברת. 

<משה ברדוגו:>
לא אמרתי את כל מה שיש לי.
<היו"ר קארין אלהרר:>
אבל זה יהיה בקצרה. 

<משה ברדוגו:>
לפני העיוורון הייתי נכה פוליו. ביטלתי את נכות הפוליו שלי, התגייסתי לצבא, עשיתי הכול. אחרי הצבא כאשר הלכתי למקומות עבודה – שם חזרתי להיות נכה וקיבלתי את הזכויות. אחר-כך איבדתי את הראייה. יש לי נכות של 80% על הפוליו. עכשיו אמרו לי: אם אתה מקבל ניידות לא תקבל דמי ליווי או שירותים מיוחדים. עיוור מקבל שירותים מיוחדים ודמי ליווי. דמי ליווי הוא מקביל לניידות. אז איפה אני מקבל את הדברים האלה?
<היו"ר קארין אלהרר:>
זה מקרה פרטני. אני רוצה שיבדקו את זה. 
<לימור לוריא:>
שמי לימור לוריא ואני עובדת בביטוח הלאומי. אדוני, אשמח לקחת את הפרטים שלך ואני מבטיחה שאבדוק ואחזור אליך עם תשובה. לטובת יתר הציבור שנמצא פה אני רוצה להסביר רק דבר אחד. בעיקרון, אין שום בעיה לקבל גם דמי ליווי, גם קצבת נכות כללית וגם קצבת שירותים מיוחדים. יש משהו שאתה שואל אותי והוא ספציפי. היום בחוק הביטוח הלאומי מי שרוצה לקבל גם ניידות וגם שירותים מיוחדים יכול לקבל את זה רק אם יש לו או 100% ניידות או 100% שירותים מיוחדים, ואם לא – יש בחוק מגבלה של כפל גמלה. אם זה העניין – אבדוק ואני מבטיחה שנחזור אליך. 
<רותי מכלוף:>
דבר ראשון, רק ספיח למה שחבר הכנסת דב חנין אומר. אני לדוגמה לא יכולה להתנייד, אלא עם מוניות. אם אני יוצאת החוצה בלי מוניות – כבר 3 פעמים נפלתי בחודשים האחרונים. זה דבר אחד. 

אני רוצה לדבר בזכות האנשים ששלחו אותי לכאן. גם אני מ"שומרי הסף לעיוור". אני שואלת, מה קורה עם אנשים מבוגרים שהתעוורו לאחר גיל הפנסיה? הם רבים. יש מחלת עיניים שנקראת נמ"ג (ניוון מקולרי גילי), מחלה שמתבטאת עם ההתבגרות. הם לא מקבלים כמעט שום דבר. אפילו אנחנו, המעט שאנחנו מקבלים – גם את זה הם לא מקבלים. איך ייתכן? אדם שמתעוור, ככל שהוא מתבגר יותר הוא מוגבל יותר, החיים שלו נעשים קשים עוד יותר. 
<נתי ביאליסטוק כהן:>
רוב האנשים שסובלים מנמ"ג לא מגיעים להגדרה עיוור, אפילו לא להגדרה של 90%.
<רותי מכלוף:>
אבל יש אנשים עם נמ"ג שהם עיוורים לגמרי. 

<נתי ביאליסטוק כהן:>
הם מקבלים זכאות לתעודת עיוור. 

<רותי מכלוף:>
אני מכירה כמה אנשים שלא מקבלים. 

<נתי ביאליסטוק כהן:>
אז כנראה הם לא הגיעו לרף. 

<בני לב:>
אני רוצה להגיד כמה דברים כלליים וקבלו את דבריי. ראשית, תעודת העיוור ברוב המקרים חזקה הרבה יותר מתעודת הזהות והנכות של ביטוח לאומי, זה המצב. לפי דעתי כך גם יישאר. עבור העיוור תעודת העיוור ברוב המקומות חזקה הרבה יותר. אסביר לכם. זה לא מקרה פרטני. נוכל גנב לי את תעודת הזהות ולאחר מכן החזיר לי אותה. בתקופת הביניים, כמה ימים לאחר מכן נדרשתי לעשות תעודה ביומטרית. הגעתי למשרדי הממשלה ב"פקק" אימים. תוך כמה דקות נכנסתי ראשון לפקידה, ישבתי על הכיסא, היא עשתה לי תעודה ביומטרית, היא צילמה אותי, הכול בלי כסף ואמרה לי: תישלח לך תעודת זהות ביומטרית עם שליח הביתה. התעודה כבר נמצאת אצלי. תעודת העיוור כל-כך נחוצה לעיוור. ישתפו פעולה עם משרד הפנים והכול יזרום "שיגעון". מה קורה פה?
<קריאה:>
לא צריך את תעודת העיוור. די בתעודת נכה. 

<בני לב:>
אתה רוצה תעודת נכה? אני קודם מדבר על תעודת העיוור. אל תקפוץ מנושא לנושא. 

<קריאה:>
זה אותו נושא. אתה לא צריך שתי תעודות. לשם מה אתה צריך גם תעודת עיוור וגם תעודת נכה?

<בני לב:>
זה לא אותו נושא. 

<היו"ר קארין אלהרר:>
תודה רבה. לא הבנתי מה אתה רוצה, אדוני. אין לי זמן רב, אני רוצה לעבור עוד על הרבה דברים, תגיד במשפט.
<בני לב:>
לגבי "השירות לעיוור" ואילנה גלייטמן, הם מתחילים "לככב" בתוכניות הרדיו והטלוויזיה.
<היו"ר קארין אלהרר:>
אמרת את זה, אדוני. תודה. 

גברת לוריא, לעניין ההכרה ההדדית. יש עוד דבר שצריך לדבר עליו מלבד בקשתי לחוות דעת נוספת בעניין הכרה רטרואקטיבית?
<לימור לוריא:>
נעדכן לגבי הפערים בהחלטות. 

<היו"ר קארין אלהרר:>
אם נצליח למסד את ההכרה ההדדית בצורה טובה אולי לא נידרש לפערים, או לפחות אם נידרש זה יהיה בצורה מופחתת. ולגבי אלה שכבר קיימים, אני חושבת שצריך לעשות כל מאמץ משפטי יצירתי מאוד כדי למצוא פתרון לדבר הזה, כי באמת חבל. מדובר באלף אנשים, פחות או יותר. 

לגבי ההדרכה השיקומית – ראיתי שיצאו מכתבים. הרי המטרה שלנו לא הייתה באמת הוצאת המכתב, המטרה הייתה לראות שהם ממצים את הזכויות. קודם כול, שוב תודה על הפצת המכתב. נשאלת השאלה האם אתם עורכים מעקב כלשהו כדי לראות שבאמת אנשים באים יותר. 
<אילנה גלייטמן:>
בהחלט. במכתב שלא קיבלת הראינו את מקבלי השירות בשנים 2012-2016. יש עלייה מתמדת. אם היו 1,246 מקבלי שירות בשנת 2012, בשנת 2016 היו 1,701 מקבלי שירות. אני רוצה לציין שאנחנו שמחים על כך שבשנת 2016 עדיין ממשיכה העלייה התלולה הזאת. בשנת 2016 במקביל למתן השירות גם עשינו קורס הכשרה למורים שיקומיים. כאשר נערך קורס המורים שנותנים את השירות אחראים גם על האימון של המורים החדשים. למרות זאת הגענו לעלייה אז אנחנו מרוצים מאוד מזה, והעלייה טובה. אנחנו ממשיכים לעקוב, ממשיכים לעבוד על זה. 
<קריאה:>
למה מעכבים את האנשים זמן רב?

<אילנה גלייטמן:>
אנחנו תמיד ממצים את התקציב ותמיד מקבלים תגבור ותוספות של תקציב. בהחלט עדיין השמים הם הגבול. 

<עמליה גבאי:>
אני רואת חשבון. רציתי לשאול, לא ברור לי, אם אני זקוקה להדרכה שיקומית, מדוע התהליך עובר דרך עובדת סוציאלית ברשות המקומית? אולי יש לכך סיבה כי אולי הם מממנים את זה, אני לא יודעת. אני אישית עובדתית כבר 3 שנים מנסה לקבל הדרכה שיקומית ולא מצליחה לקבל כי העובדת הסוציאלית "תוקעת" אותי בעירייה. אני רוצה להבין למה זה צריך לעבור דרכם. 
<היו"ר קארין אלהרר:>
מה זאת אומרת "תוקעת אותי בעירייה"?
<עמליה גבאי:>
כל פעם היא אומרת לי: "כן, אני אשלח, לא שלחתי". כל פעם יש סיפורים ועדיין לא הצלחתי להגיע לקבל הדרכה שיקומית. 
<אילנה גלייטמן:>
קודם כול, אנחנו רואים בחומרה מקרה כזה. לא יכול להיות שאדם עיוור מבקש, ויש סיבה, אני לא מדברת על מקרה שהעובדת הסוציאלית אולי מתרשמת שאין צורך.
<עמליה גבאי:>
לא, כל הזמן היא אומרת לי: "את חייבת, כן, כן, כן".
<אילנה גלייטמן:>
אין לי מושג. זה באמת חמור. יש פיקוח במשרד הרווחה וכדאי שהפיקוח יידע על זה. 

<עמליה גבאי:>
יש לאן לפנות?

<אילנה גלייטמן:>
יש לאן לפנות במחוז המגורים שלך. נגיד לך לאן. בהחלט זה דבר שלא יכול להיות וחמוּר אם הוא קורה. מקרים כאלה חשוב שנדע. כאשר אנחנו יודעים עליהם זה מלמד אותנו.
<נורית חי יהודה:>
כשתהיה מינהלת אז יהיו מעורבים לא רק העובדים הסוציאליים האלה, שהם כרגע לא ייעודיים לנושא של עיוורים, אלא אז בכלל לא ידעו. לכן חשוב שבכל אגף רווחה בכל עיר תהיה עובדת סוציאלית ייעודית לנושא של עיוורים. 
<רותי מכלוף:>
יש כאלה. 
<קריאה:>
טוב שיש את נורית חי יהודה שמטפלת בעיוורים.

<נורית חי יהודה:>
ברגע שאדם עובר את גיל הפנסיה מעבירים אותו לעובד סוציאלי של גמלאים. כשתהיה מינהלת בכלל לא יהיה לנו לאן לפנות. חשוב מאוד שיהיו לנו מרכזים, כמו מרש"לים, מקומות שמייצגים ושומעים ויודעים והם ייעודיים רק לנושא הזה כי לא כל עובדת סוציאלית מגיעה להתמחות איך להוציא תעודת עיוור ואיך לעשות הדרכה שיקומית. אליי כעובדת סוציאלית בפתח-תקווה מגיעות הרבה עובדות סוציאליות  מהפריפריה ומערים אחרות, שאני לא חייבת בכלל לתת להן הדרכה, אבל למען האנשים אני כן נותנת הדרכה. כן שמעתי על מקרים כאלה, למרבה הצער.
<רותי מכלוף:>
דעי לך שיש הרבה מקרים שהזכאות של אנשים לקבל הדרכה תלויה באמפתיה של העובדת הסוציאלית לאותו עיוור. 

<היו"ר קארין אלהרר:>
אני לא מטפלת כאן במקרים פרטניים. אילנה גלייטמן, אני מבקשת שתורי לפיקוח לעשות עבודה משמעותית. אם הגענו למצב שבו זה תלוי באמפתיה של עובדים סוציאליים לאדם – זה לא תקין. 
<אילנה גלייטמן:>
אני רוצה להגיד יותר מזה. בכל שנה אנחנו מוציאים סיכום לכל המפקחים. בסיכום אנחנו כותבים מה היה הניצוּל בכל רשות ורשות. אנחנו מראים אילו רשויות לא השתמשו בכלל בשירות הזה ומראים בטבלה כמה עיוורים יש להן, שישימו לב שיש להן 500 עיוורים ולא הייתה הדרכה שיקומית ולו לאדם אחד. אנחנו מוציאים סיכום בכל שנה כדי שיראו מי הטובים ומי אלה שפחות ממצים את הזכויות. 

<היו"ר קארין אלהרר:>
ואחרי שראינו, מה עושים עם זה?

<אילנה גלייטמן:>
המפקח אמור לקחת את זה ולעשות עם זה עבודה. 
<היו"ר קארין אלהרר:>
מי בודק איזו עבודה נעשתה?

<אילנה גלייטמן:>
אנחנו.

<היו"ר קארין אלהרר:>
מה ההתרשמות שלך?

<אילנה גלייטמן:>
יש מקומות שבהם העבודה נעשית היטב ובאמת המיצוי שלנו יפה, והולך ועולה, ויש מקומות שבהם באמת העבודה לא נעשית כפי שצריך. אנחנו יודעים את זה. 

<היו"ר קארין אלהרר:>
הבנתי שכל מי שמצביע רוצה להתייחס אבל, ברשותכם, תנו לי לנהל את הישיבה. אילנה גלייטמן, אני מבינה שגם את מבינה שלא בכל מקום זה מתנהל בצורה מיטבית. אני שואלת מה עושים כאשר מבינים שמשהו מתנהל לא טוב. יש סנקציות?
<אילנה גלייטמן:>
לא. 

<היו"ר קארין אלהרר:>
יש פנייה ישירה שלכם מהמטה לאנשים? איך זה עובד?

<אילנה גלייטמן:>
יש תלונה ואז יש התנהלות של משרד. אנחנו עכשיו בהקמה של מינהל פיקוח. אני מקווה שמינהל הפיקוח יעזור בזה. את שלנו אנחנו עושים, את ההתרעות, את ההוצאה של הסטטיסטיקה, כדי שכולם יראו קבל עם ועולם: זאת לא עובדת וזאת כן עובדת, זאת מוציאה הרבה אנשים להדרכה וזאת לא עושה שום דבר. 
<היו"ר קארין אלהרר:>
אנחנו נסמכים על טובה ליבה של העובדת הסוציאלית הספציפית? 

<אילנה גלייטמן:>
את צודקת, תמיד אפשר לעשות עוד. 

<היו"ר קארין אלהרר:>
אני לא מדברת על "לעשות עוד". המשרד משקיע משאבים.  הודעתם לכולם. מנקודה מבטו של האדם זה נראה כך: הוצאת מכתב, כתבת: "אתם זכאים, בואו תיקחו את זה". ואז הולך האדם לרשות המקומית, לעובדים הסוציאליים, ואומר: "רוצה אני". ואז אומרים לו: "תשמע, בוא נדבר על זה, אני אשלח, כן יקרה או לא יקרה" והוא לא מקבל בסוף את השירות. אז גם את יוצאת לא בסדר, כי שלחת לי מכתב, אמרת לי שיש שירות ובסוף אין לי, וגם לא קיבלתי את השירות. אז מה עשינו? זה חצי עבודה. השאלה איך אנחנו יכולים לפקח בצורה טובה, ולא רק לפקח ולהציג את הסטטיסטיקה, שהיא חשובה, זה צעד ראשון בדרך, אלא ממש להטיל סנקציות על מי שלא עושה, או לחילופי חילופין באופן ישיר לפנות לאדם או לישוב ולהגיד: "הנה נעזור לכם". יש דרך אחרת שאת מוצאת לנכון ללכת בה? אשמח לדעת, אבל אני פשוט רוצה שהם יקבלו את ההדרכה.
<אילנה גלייטמן:>
אם דנים עכשיו בדוח מבקר המדינה, הדוח מראה בצורה קשה ששירותים לעיוורים לא מפוקחים. אנחנו מתריעים על כך בלי סוף בפני המשרד, המשרד יודע את זה. המשרד הקים עכשיו מינהל של פיקוח ובקרה. אני מקווה מאוד שהישועה תגיע מן הצעד הזה. 
<היו"ר קארין אלהרר:>
זה מוקם או הוקם?

<מהוט בגשאו:>
זה בתהליך הקמה. 
<היו"ר קארין אלהרר:>
מתי יסתיים התהליך?

<מהוט בגשאו:>
יש מכרז לקלוט סמנכ"ל. לפני חודשיים יצא המכרז. 
<היו"ר קארין אלהרר:>
מתי הוא אמור להסתיים?

<מהוט בגשאו:>
עדיין לא נקבע מועד לוועדה שאמורה להחליט על סמנכ"ל. זה לא רק בידיים של המשרד.
<היו"ר קארין אלהרר:>
הוועדה תפנה למנכ"ל משרד הרווחה כדי לקבל התייחסות מפורטת, כולל לוח זמנים.
<מהוט בגשאו:>
אולי אפשר לפנות גם לנציבות שירות המדינה בעניין הזה. 

<היו"ר קארין אלהרר:>
גם לנציבות שירות המדינה. הנציבות בכלל עושה דין לעצמה בזמן האחרון. הבנתי שהנציבות שחררה את המכרז. 

<מהוט בגשאו:>
היא שחררה את המכרז אבל הם צריכים לקבוע ועדה והוועדה צריכה להתכנס. 

<היו"ר קארין אלהרר:>
נפנה גם לנציבות שירות המדינה וגם למנכ"ל משרד הרווחה. אם כבר החלטתם לעשות מעשה כזה טוב אז בואו נעשה אותו. 

אני רוצה לשאול לגבי סגירת תיקים ברשויות המקומיות. 

<רותי מכלוף:>
מה זה סגירת תיקים ברשויות המקומיות?
<היו"ר קארין אלהרר:>
בואו נקשיב ונדע. אילנה גלייטמן, מה קרה בעניין הזה?

<אילנה גלייטמן:>
בדוח מבקר המדינה ההוראה הייתה שכל הזמן התיק יהיה פעיל כדי שאפשר יהיה להציע לאדם לאורך השנים, לפחות פעם בשנה, את ההדרכה השיקומית. הדרך שאנחנו רצינו לפעול היא בהוצאה של הוראת תע"ס, שבה ייכתב שהגענו להסכמה שלאורך 5 שנים פעם בשנה תתקשר העובדת הסוציאלית אל האדם ותציע לו את השירות, ואם אחרי 5 שנים יראו שהאדם כל הזמן סירב ייסגר התיק. כפי שאתם זוכרים, השלטון המקומי התנגד לזה בתוקף, כולל בשיחות שהיו בינינו ובינם, כולל פה בוועדה. לא הגענו להסכמה. אין לנו בעיה להוציא את הוראת התע"ס, אבל שהיא תהיה תלויה באוויר ושמחר מבקר המדינה יבדוק האם הוראת התע"ס הזאת מתמלאת ויסתבר שלא – אז לא עשינו כלום. אם יש התנגדות של השלטון המקומי לא נוכל להגיע לזה. 
<היו"ר קארין אלהרר:>
למה השלטון המקומי עדיין מתנגד?
<אילנה גלייטמן:>
הם אומרים שאין להם כוח אדם. 

<קרן יפה:>
אני מנהלת מרש"ל תל-אביב לשעבר, מעיריית תל-אביב, ואני פה גם בשם אסא בן יוסף מהשלטון המקומי. השלטון המקומי והרשויות מתנגדים לזה, מהסיבה היחידה, שזה צריך להיות מלווה בתקינה של עובדים סוציאליים ברשויות. כפי שאנחנו שומעים פה, ברשויות מקומיות קטנות כשאין מומחיות של עובד סוציאלי ואין מרש"לים, שם יש בעיה גדולה מאוד לקבל הדרכה שיקומית כי העובד לא יודע ואין תקינה, אין עובדים סוציאליים ייעודיים לזה. היכן שיש מרש"לים, אם תסתכלו בטבלה – מי שגר בתל-אביב מקבל יותר הדרכה שיקומית, יותר שירותים מאשר מי שגר במקום שאין בו מרש"לים. 

<היו"ר קארין אלהרר:>
בסך הכול מדובר על לא לסגור את התיק. 

<קרן יפה:>
לא לסגור תיק – זה אומר שיש לך אחריות על התיק. כמו בתיקי רווחה אחרים – אתה מחויב לקשר עם מטופל. אין תיק ברווחה לאדם שהוא לא עיוור שאין בו התערבות במהלך השנה. 

<היו"ר קארין אלהרר:>
באמת, את חותמת על האמירה הזאת?
<קרן יפה:>
כדאי לבדוק את זה בתע"ס. 
<היו"ר קארין אלהרר:>
נבדוק את זה במציאות. את חותמת על זה?
<קרן יפה:>
כן, אני חותמת על זה. 
<היו"ר קארין אלהרר:>
אני במקומך לא הייתי חותמת על זה. 
<קרן יפה:>
היום אני מנהלת מחלקת רווחה בעיריית תל-אביב. תיק שלא פעיל ואין בו תוכנית טיפול ואדם לא יצר קשר עם העובד הסוציאלי, פעם בשנה ראה אותו ופעם בשנה דיבר אתו – התיק נסגר.

<היו"ר קארין אלהרר:>
האדם צריך לפנות לעובד הסוציאלי?

<יצחק (איציק) ברנדויין:>
ואם הוא לא צריך שירות באותה שנה?
<קרן יפה:>
אדם שרוצה שירות פונה למחלקת רווחה ומבקש X. העובד הסוציאלי בודק אם הוא יכול לתת לו מענה, כן או לא, ואם האדם צריך X ו-Y. התיק יישאר פתוח כל עוד יש תוכנית טיפול. במידה ואין תוכנית טיפול התיק אמור להיסגר. זה גם הכיוון של הרפורמה.
<היו"ר קארין אלהרר:>
גברתי יודעת שיכול להיווצר מצב שאדם שרוי במשבר רגעי, המשבר עובר אבל הוא יכול לחזור. זה אוכלוסייה בסיכון. 

<קרן יפה:>
מבחינה מקצועית אני אומרת שהתיק של אדם עיוור צריך להיות פתוח, אבל צריכה להיות לזה תקינה. אם התיק פתוח והעובד הסוציאלי לא פנוי ולא נותן לו מענה- - -
<היו"ר קארין אלהרר:>
ביקשתם עוד תקנים?

<קרן יפה:>
בוודאי אנחנו מבקשים תקנים. אנחנו פונים למשרד.
<היו"ר קארין אלהרר:>
מה הייתה תשובת המשרד?

<קרן יפה:>
לא קיבלנו מן המשרד תשובה. עד היום אין תקינה. 

<היו"ר קארין אלהרר:>
למה לא קיבלתם תגובה?

<קרן יפה:>
זו שאלה טובה. היום בתל-אביב מטפלים ב-1,200 בעלי תעודות עיוור בעיר. יש לי 1.25 תקינה של עובד סוציאלי. זאת אומרת: 700 תיקים לעובד במשרה של 75%. כך אפשר לתת שירות? וזה עוד תחת מרש"ל. אז אני כבר לא מדברת על מה שקורה בפריפריה ובערים הקטנות. 
<אריה ברנדר:>
אבל למה צריך את זה אם יש ביטוח לאומי, ששם יש אנשים שמומחים בנושאים הללו?
<קרן יפה:>
זה כבר סוגיה אחרת. 

<אריה ברנדר:>
צריך בסך הכול לקבוע בחקיקה ולהעביר את הכול להיות תחת הביטוח הלאומי.

<נתי ביאליסטוק כהן:>
זה דעתך וזה לא בהכרח העמדה של הציבור. אני נורא מצטער. אתה רוצה להוסיף עוד בירוקרטיה של הביטוח הלאומי ליום-יום שלך?
<רותי מכלוף:>
זה דעתו של רוב ציבור העיוורים.
<נתי ביאליסטוק כהן:>
זה לא דעתו של רוב ציבור העיוורים. רותי מכלוף, את לא מייצגת את רוב הציבור, סליחה. 

<קרן יפה:>
אסיים במשפט. הדרכה שיקומית היא במימון משרד הרווחה והרשות המקומית. 

<נתי ביאליסטוק כהן:>
הגענו לבעיה. לדעתי חלק ניכר מחוסר הניצול של ההדרכה השיקומית נובע מן המאצ'ינג שהעירייה צריכה לתת. יש רשויות מקומיות שאין להן את הכסף הזה, או לפחות הן מעדיפות לא להוציא את הכסף על זה אלא להוציא אותו על דברים אחרים. לכן המאצ'ינג מן העירייה הוא מחסום לא פשוט מפני יישום ההדרכה השיקומית.
<קריאה:>
והאמפתיה של העובדת הסוציאלית. 

<נתי ביאליסטוק כהן:>
מעבר לכך יש – לפעמים אפילו בצדק אבל לא יכול להיות שזה יקרה באופן מקצועי מצד עובד סוציאלי, גם אם הוא לא אוהב את הקליינט שלו, לא יעלה על הדעת שזה ייכנס לסדר השיקולים וכנראה זה כן נכנס לסדר השיקולים כי כולנו בני אדם.
הדבר השלישי הוא חוסר מקצועיות. אני לא אומר שמדובר בעובד סוציאלי לא מקצועי, חס וחלילה, אבל מסתבר, ושמעתם את זה מקרן יפה ותשמעו את זה כל הזמן, שכדי לטפל בצרכים של אדם עם עיוורון, שזה כל חטאו, אני לא מדבר על מי שזאת לקות שנייה או שלישית שלו, צריך התמחות מיוחדת. צריך להבין מה המשמעות של הדרכה שיקומית עבור אדם עם עיוורון. זה לא Nice to have, זה Necessity וצריך אותו בצומת הנכון. אם נולד לו ילד הוא לא יכול לחכות 6 חודשים כדי לקבל את ההדרכה השיקומית עד שיתפנה תקציב או עד שתתפנה הגברת העובדת הסוציאלית או עד שהיא תתחיל לאהוב אותו. הוא צריך לקבל את זה, ועכשיו. 

השיקולים האלה נכנסים למערך של קבלת ההחלטות לגבי טיפול באדם עם עיוורון ולצערי הרב כנראה זה רק ילך ויחריף מכיוון שהמדיניות של מדינת ישראל, על כל זרועותיה, היא לאבד את המומחיות ולהתחיל לטפל בכול מהכול עם הכול, כלומר כולם פה הופכים להיות ז'נגלרים. אני רואה את זה בביטוח הלאומי במכרזים שהם מוציאים, אני רואה את זה במשרד הרווחה במכרזים שהם מוציאים, אני רואה את זה במעבר של משרד הרווחה למינהלת ואנחנו נסבול מן התופעה החמורה הזאת יותר ויותר. אנחנו נגלה ונבין את זה אחרי כמה שנים כאשר הפצועים יהיו בשטח, וזה קשה. 
<היו"ר קארין אלהרר:>
אני מודיעה שהישיבה תסתיים בשעה 12:00.

<נתי ביאליסטוק כהן:>
אסיים את דבריי הרבה קודם. בעניין דמי ליווי, אני לא רוצה להיכנס לשאלה על הפער. הבנתי שדנתם בו לעומק. יש קבוצה של כ-550-600 עיוורים שבטעות באיזה שלב הכניסו לרובריקה שהם מקבלים 50% דמי ליווי. המשרד הודה וחזר והודה יותר מפעם אחת שזה טעות. הם לא צריכים להיות שם, הם צריכים לעלות ל-75%. מדובר ב-1.5 מיליון שקלים בשנה שמשרד הרווחה, על כל המיליארדים שלו, לא מצליח למצוא. הגיע הזמן שהעוול הזה יתוקן, לפחות לגבי האנשים האלה. 
<היו"ר קארין אלהרר:>
אילנה גלייטמן, מה העניין? כבר דיברנו על זה בדיונים קודמים. 
<אילנה גלייטמן:>
דיברנו על זה הרבה מאוד. 
<היו"ר קארין אלהרר:>
אתם העברתם את הפנייה התקציבית למשרד האוצר?
<אילנה גלייטמן:>
לא. 
<היו"ר קארין אלהרר:>
למה?

<אילנה גלייטמן:>
יש נסיגה בהחלטות של המשרד. המשרד ביקש מן הביטוח הלאומי לקבל את קובץ מקבלי השר"מ ואז לבדוק מי מתוך הקבוצה שמקבלת היום 75% צריך בעצם לקבל 50%. 

<נתי ביאליסטוק כהן:>
כלומר רוצים עוד להוריד את ה-75%?
<יצחק (איציק) ברנדויין:>
בגלל השר"מ, בגלל שקיבלנו אחרי כל-כך הרבה שנים 50% שר"מ, כאשר אצל הנכים הרגילים זה מתחיל מ-112%. כל זמן שהחוק הזה קיים אנחנו לא יכולים לעולם להגיע לזה. לא רק זה, לפני 3 שנים כאשר התעוורתי וקיבלתי 480 שקל התקשרתי בטלפון כי שמעתי שכולם מקבלים 750 שקל. נאמר לי על-ידי אילנה גלייטמן שתוך חודשיים, אחרי שאישרו את ה-50% שר"מ, יורידו את הסכום לכל בעלי תעודת העיוור. אז אמרתי לה: "אין שום בעיה, כשיתחילו להוריד לכל בעלי תעודת העיוור תורידי גם לי". מאז חלפו 3 שנים, כולם מקבלים 750 שקלים ואני ממשיך לקבל 500 שקלים. מי יחזיר לי את הכסף הזה שלא קיבלתי עד היום?
<איציק הרטמן:>
גם אני מקבל 500 שקלים. 

<נתי ביאליסטוק כהן:>
שלחנו מכתבים וקיימנו שיחות. פעם ראשונה אני שומע עכשיו שהמשרד רוצה לעשות רגרסיה וגם להוריד לאלה שמקבלים 75% ושר"מ את דמי הליווי. פשוט לא יעלה על הדעת שכך מתקבלות החלטות במדינת ישראל. אני באמת לא מצליח להבין את הדבר הזה. 
<איציק הרטמן:>
לפני שנתיים הייתי פה בוועדה של הכנסת ומשרד הרווחה התחייב ש-75% יקבלו כולם. מה קרה? אתם נסוגים אחורה?

<נתי ביאליסטוק כהן:>
המשרד התחייב. אני לא מבין מאין הנסיגה הזאת ועל דעת מי. 

<איציק הרטמן:>
תסתכלו בקריטריון של הוועדות, נכתב שמתחילים מ-75%.

<אילנה גלייטמן:>
הם צודקים. 

<נתי ביאליסטוק כהן:>
קארין אלהרר, בסוף אני חייב להגיד עוד משהו: תודה רבה. לא מובן מאליו שבאמצע חופשת לידה את מנהלת את הישיבה. המון תודה והמון מזל טוב. 

(נשמעות מחיאות כפיים.)

<היו"ר קארין אלהרר:>
תודה רבה. 

אילנה גלייטמן, רק כדי שנדע, לא רק שלא הועברה דרישה תקציבית אלא יש כוונה לסגת בעניין ה-75%. יש החלטה כזאת? זה כבר עובד?
<אילנה גלייטמן:>
זה לא עובד. 
<היו"ר קארין אלהרר:>
מה הסטטוס של זה?

<אילנה גלייטמן:>
ביקשנו מן הביטוח הלאומי את הקובץ. 
<היו"ר קארין אלהרר:>
מתי ביקשתם?

<אילנה גלייטמן:>
זה אמור להיות מאושר בוועדה הזאת בשבוע הבא. אני לא יודעת אם הם יעבירו כי עד היום הם מונעים את זה. 

<מהוט בגשאו:>
נקיים דיון פנימי. 

<יצחק (איציק) ברנדויין:>
למה במשך 3 שנים יותר מ-1,000 עיוורים מקבלים עונש, מקבלים רק 500 שקלים? למה שלא יחזירו בינתיים לכולם את מה שמגיע על 3 השנים האלה? באיזה זכות הם לקחו את זה מן העיוורים?

<שושי לוי:>
המדריך בעיר שלי מצוין ויש לי עוד שני אחים שקיבלו הדרכה ברחובות וגם עוד חברות ולא המתינו 3 שנים. אני לא יודעת למה אצלם זה כך. 
<היו"ר קארין אלהרר:>
אני שמחה לשמוע על כך.
<עמליה גבאי:>
אני גרה ברעננה. אחרי שהתעוורתי פניתי לעיריית רעננה וביקשתי שיתקינו זמזם ברמזור, כדי שאוכל לחצות את הכביש הראשי. התשובה שלהם הייתה: "אין מספיק עיוורים ברעננה, זה לא מצדיק". תבינו את המדיניות. 
<נורית חי יהודה:>
אני שמחה סוף-סוף לדבר בצורה רשמית ביחד אתך. אנחנו מכירות שנים ואת זוכרת אותי. אני רוצה להעיר. יש קשר בין שר"מ לדמי ליווי. מי שמקבל דמי ליווי לא מקבל קצבת ניידות בביטוח הלאומי ומי שמקבל שר"מ – למזלנו התלות בין זה לבין שר"מ ירדה. יש פה אנשים שיש להם נכות כפולה, גם של שר"מ וגם של קצבת ניידות וגם דמי ליווי. כלומר, יש קשר בין דמי ליווי לקצבת ניידות. צריך להתיר את כל הקשרים האלה, שלא תהיה תלות, שמי שמקבל קצבת ניידות לא מקבל דמי ליווי ומי שמקבל שר"מ לא מקבל דברים אחרים. 
<היו"ר קארין אלהרר:>
כבר אמרנו את זה. 
<נורית חי יהודה:>
באשר להדרכה שיקומית – בשנה האחרונה יצא טופס בקשה לתעודת עיוור עם הדרכה שיקומית. זה אומר שכל אדם שפונה בבקשה לתעודת עיוור חותם גם על ויתור סודיות ומקבל הדרכה שיקומית. זה אומר שגם אם עובדת סוציאלית לא יודעת ולא מומחית, רשום לה שהוא כבר פנה. יש אמנם שיפור במצב אבל לצערנו יש מחסור במדריכות שיקומיות. 
<יונתן מרקוביץ:>
אני ממשרד מבקר המדינה, מנציבות תלונות הציבור. בזכות העבודה הנהדרת של הביקורת הדיון הזה מתקיים כבר כמה פעמים ובאמת רואים שיפורים. שמעתי כאן על הרבה בעיות פרטניות. רציתי להזכיר שיש במדינת ישראל נציבות תלונות הציבור במשרד מבקר המדינה. כל מי שסובל מאיזו פגיעה אישית בידי אחת הרשויות יכול לפנות אלינו והתלונה שלו תבורר.
<רותי מכלוף:>
באיזו דרך לפנות?
<יונתן מרקוביץ:>
אנחנו מקבלים תלונות של עיוורים בנושאים שונים. לאחרונה נתקלנו בבעיה של עיוורים שמגיעים לגיל הפרישה ומתבקשים להפסיק לבוא לעבודה במפעלים המוגנים. ברוך-השם יש שינוי במגמה והבעיות האלה נפתרות. אני שמח מאוד לדווח על כך. תודה רבה. 

<היו"ר קארין אלהרר:>
תודה. 

אני רוצה לסכם את הדיון. כאשר אני מנסה לחשוב איך אסכם, אני לא יודעת איך לסכם את זה כי זה דיון חמישי בנושא והדבר העיקרי שאני יודעת להגיד הוא שיש פה מין ריקוד של שני צעדים קדימה וצעד וחצי אחורה. לא הצלחנו להתקדם באופן משמעותי. כל פעם אני באה לדיון כזה ואומרת שמצד אחד נורא כיף לקיים את דיוני המעקב כי אולי נצליח לייצר איזה הישג לטובת האזרחים. אבל אני לא מצליחה, כישורי הניהול שלי לפחות טובים אבל אני לא יודעת כבר מה להגיד, אולי אני עושה משהו לא בסדר. אני מבקשת התייחסות והמשרדים נשבעים ב-למ"ד-ו"ו צדיקים שהם הולכים הביתה ועושים שיעורי בית ו"עד הדיון הבא הכול יהיה בסדר", ואז מגיע הדיון הבא ולא בסדר. אני לא מצליחה להבין מה צריך לקרות, את מי אני צריכה להעיר. 
<עמליה גבאי:>
צריך סנקציות טובות יותר. 

<קריאה:>
את אילנה גלייטמן צריך להחליף. 

<היו"ר קארין אלהרר:>
אדוני, תודה רבה. אל תפריעו לי. 

מי האדם, מי הגוף שיכול לסייע בעניין הזה? אני לא חושבת שלמישהו יש רצון לא לעשות, באמת שלא. 
<אריה ברנדר:>
חקיקה למען העיוורים תעזור הרבה.

<היו"ר קארין אלהרר:>
אני שואלת מה חסר. תגידו לי. תעזרו לי, תגידו לי, אני מוכנה לעשות הכול, אני באמת מוכנה. אתם רוצים שאשב בפגישות תיווך? אתם רוצים שאזמן גישור במשרדי? תגידו לי מה. אני מדברת אל משרד הרווחה. כל הזמן מעגלים.
<אילנה גלייטמן:>
אני רוצה להעיר את תשומת לב הוועדה לכך שהמשרד נמצא ממש דקה לפני שינוי. מינהל המוגבלויות הוקם כבר, בחירת מנהלי האגפים תהיה בשבוע הבא. בזה בעצם מפורק "השירות לעיוור". 

<היו"ר קארין אלהרר:>
אני אשתתף בדיון היום בוועדת העבודה, הרווחה והבריאות ואני רוצה לקבל הסברים משכנעים מאוד איך הם מפרקים את זה ומה הם נותנים. אם מקימים מינהלת כדי לסמן "וי" במחברת: "הקמנו מינהלת" אבל לא יינתן שירות ענייני- - -
<אילנה גלייטמן:>
הכוונה היא לתת שירותים לעיוורים, הם רק יינתנו לא תחת קורת גג אחת. 
<היו"ר קארין אלהרר:>
זה אמור להיטיב עם האזרח, לא לסגת אתו לאחור. אם מפחיתים את דמי הליווי – זה לא מיטיב עם האזרח.
<אילנה גלייטמן:>
לא יהיה ראש אחד שינהל את העניינים האלה מאחר וכל השירותים יהיו מפורקים. 

<יצחק (איציק) ברנדויין:>
את כבר מבינה לאיזה "בְּרוֹך" אנחנו הולכים. תפתרו את זה. 

<היו"ר קארין אלהרר:>
לעניין ההכרה ההדדית – נציגת הביטוח הלאומי יצאה אבל הייתה התחייבות. תפתרו את זה. 

<איציק הרטמן:>
בקיצור, באנו לקבל חדשות וקיבלנו סטירות לפנים. 

<היו"ר קארין אלהרר:>
תוך שבועיים אני מבקשת לקבל מן הביטוח הלאומי את התוצאות של הבירור. אמרנו שיעבירו את זה לאישור המחלקה המשפטית לצורך ההכרה ההדדית, כולל לגבי העבר. 

ממנכ"ל משרד הרווחה ונציבות שירות המדינה, אני רוצה לקבל בתוך שבועיים לוח זמנים מפורט לעניין המכרז. 

משרד הרווחה, בעצם אתם אומרים שכל אדם שרוצה שירות צריך לפנות לעובדת הסוציאלית שלו?
<אילנה גלייטמן:>
רק בנושא של הדרכה שיקומית. 

<היו"ר קארין אלהרר:>
יש לכם מספרי טלפון של המחוזות? אני מבקשת לקבל רשימה של אנשי קשר ומספרי טלפון. 
<קריאה:>
הבעיה היא שבכל חודש מחליפים עובדת סוציאלית שמטפלת בעיוורים. 

<היו"ר קארין אלהרר:>
אבל זה לא השאלה שלי. 

מן הביטוח הלאומי, בכל 1 בחודש, החל בחודש יולי, אני רוצה עדכון לגבי סקר הצרכים, מה נעשה עד כה ומה הצפי לפרסום התוצאות. הם אמרו שעד ספטמבר יהיו תוצאות. אני רוצה לראות שבאמת זה קורה בספטמבר.
כמו כן, אני מבקשת לפנות לשר הרווחה לגבי דמי הליווי. אני לא מקבלת את זה. בסוף אזרח צריך לדעת שכאשר אומרים משהו בוועדה של הכנסת זה לא מים שזורמים בנהר. אני רוצה להבין מה קרה, למה חזרנו לאחור. זה חזרה אחורה "היסטרית" כי לא רק שלא יתנו 75% אלא גם מורידים ל-50%. אני רוצה תשובה ברורה מה הוא מתכוון לעשות בעניין ואיך הוא פותר את זה. 
<קריאה:>
זה בגלל אילנה גלייטמן, לא יעזור כלום. אחרי 27 שנים קיבלתי הדרכה שיקומית. 

<היו"ר קארין אלהרר:>
אני רוצה להודות לכולם. הישיבה נעולה. 

<הישיבה ננעלה בשעה 12:10.>

